Nađena četrnaesta žrtva tragedije u Nemačkoj
Iz ruševina sportske hale, čiji se krov pod pritiskom snega srušio u ponedeljak, spasioci izvadili leš dečaka, starog izmedju 12 i 15 g
Spasilačke ekipe u Bad Rajhenhalu izvadile su četrnaestu žrtvu iz ruševina sportske hale, čiji se krov pod pritiskom snega srušio u ponedeljak. Reč je o dečaku starosti izmedju 12 i 15 godina. I dalje se traga za jednom ženom i dvoje dece. Prema navodima spasilaca, šanse da bi oni mogli da budu nađeni živi su neznatne. U ovoj spasilačkoj akciji, u nemačkim Alpima, u Bavarska, učestvuje više stotina ljudi. Nemački elektronski mediji preneli su danas da se za poginule i povredjene i posebno decu i porodice žrtava, moli poglavar Rimokatoličke crkve, papa Benedikt XVI, koji i sam potiče iz Bavarske. Papa je gradjanima Bad Rajhenhala uputio i telegram saučešća. Državno tužilaštvo je u medjuvremenu pokrenulo istragu zbog “ubistva iz nehata”. Prema navodima medija, koji se pozivaju na izvore u Bad Rajhenhalu, bilo je više naznaka da krovna konstrukcija sportske hale, izgradjene sedamdesetih godina, više nije dovoljno snažna da izdrži nove snežne nanose. Tužilaštvo je zaplenilo opsežnu dokumentaciju i planove koje bi sada trebalo da preispitaju gradjevinski veštaci.